Graf Zeppelin Helsingin Pohjoisrannan yllä 24. syyskuuta 1930.
**Graf Zeppelinin vierailu Suomessa** **1930** tapahtui osana saksalaisen ilmalaivan Itämeren kierrosta. Suomeen alus saapui Tallinnasta 24. syyskuuta. Kovan tuulen vuoksi se ei suunnitelmista huolimatta päässyt laskeutumaan Helsinkiin vaan kiersi kaupungin yllä ja jatkoi matkaansa Tukholmaan. Helsingissä ilmalaivasta laskettiin maahan postisäkkejä ja sinne nostettiin lähtevää postia.

Itämeren kierros
----------------

Zeppelin Tallinnan yläpuolella 24.9.1930.
Itämeren lennolla Graf Zeppelinin eli LZ 124:n oli määrä matkustaa Riikaan, Tallinnaan, Helsinkiin ja Tukholmaan sekä pudottaa postia jokaiseen kaupunkiin. Lentoa oli suunniteltu useita kertoja, mutta aikaisemmat lähdöt oli peruutettu huonon sään takia. Suunnitellut lähdöt 10. ja 20. elokuuta sekä 8. ja 9. syyskuuta 1930 oli jouduttu peruuttamaan.

Graf Zeppelinin matka alkoi Friedrichshafenista, ja se pysähtyi Berliiniin. Postia pudotettiin Riiassa, Tallinnassa, Helsingissä ja Tukholmassa. Helsingissä postia myös nostettiin ilmalaivaan. Suomalainen postimerkki oli voimassa postitusta varten vain yhden päivän, joka oli 24 syyskuuta.*lähde?*

Zeppelin ei laskeutunut maahan missään Itämeren kierroksen kaupungissa.*tarvitaan parempi lähde*

Helsingissä
-----------

Graf Zeppelin saapui Helsinkiin 24. syyskuuta 1930 Tallinnasta ja Riiasta. Saman päivän *Helsingin Sanomat* omisti tulevalle tapahtumalle kokonaisen sivun, jolla kerrottiin, että ilmalaivan vierailu Helsingissä kestäisi tunnin. Ohjelman mukaan heti aluksen laskeuduttua soittokunta soittaisi Zeppelin-marssin, minkä jälkeen virallinen vastaanottokomitea silloisen kulkulaitosten ja yleisten töiden ministerin Rolf Wittingin johdolla toivottaisi aluksen miehistön ja matkustajat tervetulleiksi Suomeen. Paikalle saapuvaa yleisöä lehti neuvoi varustautumaan lämpimillä jalkineilla. Rakenteilla olleen Hotelli Tornin kattoon tehtiin aukko, jonka kautta katolle ankkuroidun ilmalaivan matkustajat olisivat voineet laskeutua nauttimaan baarin tarjoilusta. Aukko on edelleen nähtävissä hotellin Ateljee-Baarin katossa.

Graf Zeppelin Viikin latokartanon niityn yllä, jossa laskeutumista yritettiin.
Zeppelinin vierailupäivänä sää Helsingissä oli sateeton mutta tuulinen. Tallinnan suunnasta tullut alus saapui Kaivopuiston ylle noin kello 13.30, ja siellä suuntimaksi otettiin Sanduddin tapettitehdas Tapanilassa, silloisessa Helsingin maalaiskunnassa. Tapanilan kohdalla alus teki U-käännöksen ja palasi kiertelemään Helsingin yläpuolelle. Silloisen Suurkirkon – nykyisen Helsingin tuomiokirkon – portailla "valkolakkisten ylioppilaiden, tutisevien vanhusten, neitosten, herrasmiesten sekä keskenkasvuisten poikien ja tyttöjen" muodostama yleisöjoukko tervehti tulijaa vilkuttamalla nenäliinojaan ja heiluttamalla hattujaan. Töölön yllä aluksesta pudotettiin kukkapaketti sekä suklaata Saksan konsulin rouvalle.

Autoruuhka Graf Zeppelinin vierailun yhteydessä Malmilla. Valkuvaaja Bernhard Åström.
Viikin latokartanon pellolle oli rakennettu laskeutumiskenttä. Ilmalaivaa oli vastaanottamassa arviolta 50 000 ihmistä. Kello 13.45 aluksen laskeutumisköydet pudotettiin alas, mutta tuulenpuuska kuljetti ilmalaivan läheisen metsänreunan taakse. Kello 14.15 tuli viesti, jonka mukaan alus ei voinut kovan tuulen vuoksi laskeutua. Aluksesta pudotettiin postisäkkejä ja se nosti mukaansa lähtevää postia, kiersi Helsingin ympäri ja jatkoi matkaansa Tukholmaan. Aluksen viidestätoista matkustajasta kolmen oli ollut tarkoitus jäädä pois Helsingissä, mutta he joutuivat myös jatkamaan matkaansa. Helsingin Sanomien mukaan aivan oma lukunsa oli valtavan autojonon purkautuminen Viikin pellolta tapahtuman jälkeen.

Lähteet
-------

1. ↑  valokuvaaja Sääski Oy: Ilmalaiva Graf Zeppelin Helsingin yllä, alapuolella Pohjoisranta ja vasemmalla Katajanokka. *www.finna.fi*. Viitattu 22.12.2019.
2. ↑  Graf Zeppelin LZ-127 flies over Riga *Latvianaviation.com*. Gunārs Zūlis and heirs.  Arkistoitu 25.9.2018. Viitattu 24.9.2018. (englanniksi)
3. ↑  Graf Zeppelin in Estonia *netikka.net*. Viitattu 24.9.2018. (englanniksi)
4. ↑  Hallvard Slettebø: Zeppelin - the Norway connection (keräilijän sivusto) *slettebo.no*. Viitattu 24.9.2018. (englanniksi)
5. 1 2 3  Vesa Kovanen: *Zeppelin sekoitti Helsingin.* Ilta-Sanomat 22.9.2018, Plus-liite s. 22. Helsinki: Sanoma Media.
6. 1 2 3  Ihmeellinen ilmalaiva leijui Helsingin yllä syksyllä 1930 *yle.fi*. Viitattu 22.12.2019.
7. ↑  Perälä, Reijo: Ilmalaiva leijuu Helsingin yllä *Yle Elävä arkisto*.  8.9.2006. Yleisradio Oy. Viitattu 26.11.2017.
8. ↑  *Ilmalaiva Graf Zeppelinin käynti Helsingissä 24.IX 1930* Elonet.   Viitattu 27.8.2018

Aiheesta muualla
----------------

* Kuvia tai muita tiedostoja aiheesta **Graf Zeppelinin vierailu Suomessa 1930** Wikimedia Commonsissa

* Norjalaisen postimerkkeilijän Zeppelin-sivusto (Arkistoitu – Internet Archive) (englanniksi)
* Ilmalaiva leijuu Helsingin yllä Ylen Elävä arkisto
* Saksa tsepeliin Tallinna kohal (1930) Eesti Kultuurfilmi kroonika